Coronavirussen har betydet lukninger af grænser i flere lande og rejserestriktioner i flere europæiske lande, og derfor er Stena Line blevet presset på sit levebrød. Virksomheden oplever et stort fald i antallet af bookinger, særlig i Skandinavien. Derfor vælger fragtvirksomheden nu at lukke ruten Frederikshavn-Oslo - og denne gang er det ikke i en periode mens coronavirussen raser - det er permanent. Ruten har eksisteret mere end 40 år, og lige under en halv million passagerer sejler hvert år med. - I løbet af den seneste uge har der været et fald i passagerrejser. Det er sker på tværs af virksomheden i alle lande, men særligt i skandinavien. Og netop på grund af coronavirussen, har vi måttet træffe nogle hårde beslutninger, siger pressechef ved Stena Line Carl Mårtensson til TV2 Nord. Nødvendigt at tage svære beslutninger Grunden til, at man vælger at lukke ruten Frederikshavn-Oslo skyldes, at det er en rute, hvor den primære indtægtskilde kommer fra passagerer og ikke fragt, som Carl Mårtensson betegner som deres kerneforretning. Mere end 50 procent af rutens passagerer rejser om sommeren, og som det ser ud nu, kommer det til at være en særdeles dårlig sæson. Derfor har man valgt at lukke ruten permanent. - Normalt kan vi godt overkommet et dårligt regnskabsår, men lige nu har vi en situation, hvor vi har et dårligt år på 20 forskellige ruter samtidigt. Derfor er det en alvorlig situation for Stena Line, og derfor må vi tage nogle svære beslutninger. Det er nødvendigt nu, siger pressechefen. Stena Line forventer ikke, at der vil være en højsæson som sædvanligt på nogen af virksomhedens ruter. Normalt rejser omkring 7 millioner passagerer hvert år med den svenske fragtvirksomhed. Tidligere på ugen fyrede virksomheden 950 ansatte i Sverige. Hårdt slag for turismen At Stena Line har taget så drastisk et skridt, kommer bag på direktør for Visit Nordjylland, Ann Marie Karkov. - Jeg synes, at det er frygteligt trist. Det kommer til at ramme turismebranchen i Nordjylland endnu hårdere end den er allerede. Så det er et hårdt slag. Men samtidig føler jeg også med Stena Line og de medarbejdere, det går ud over hos dem. Hun håber, at situationen snart forbedres, så slaget mod turismebranchen ikke bliver endnu hårdere. - Jeg har jo stadig en tanke om, at lige om lidt, så åbner vi op, også for samvær med vores kære nordiske naboer igen.

Referat:
Den svenske fragtvirksomhed Stena Line må nu lukke ruten Frederikshavn-Oslo efter 40 år. For coronavirussen har ramt virksomheden hårdt på indtjeningen.